**«b\_side»** (былая назва — **РоСтра**) — беларускі трып-хоп гурт, заснаваны летам 2003 года. З верасня 2010 года перайменаваны ў «b\_side» ў сувязі з адыходам калектыва ад стылістыкі арт-рока.

Гісторыя
--------

Гурт «РоСтра» заснаваны пяццю яго будучымі ўдзельнікамі (назва гурта азначала ўпрыгожванне на карме карабля). Першым выступам калектыву на шырокай публіцы стаў вечар памяці Аляксандра Башлачова 28 мая 2005 года ў клубе «Аквариум». Наступным буйным выступам стаў фэст «Крэўскія камяні»-2005, ад якога бярэ свой пачатак першая беларускамоўная праграма «РоСтры». Гурт таксама выступаў на фестывалях «Ярмарка здоровья» на Нёмане, «Оттепель» і ў клубе «Граффити». «РоСтра» бралі ўдзел у запісе зборніке «Л. Геніюш: Жыць для Беларусі. Мэлёдыка паэзіі», дзе выконвалі песню «Куфар».

У 2006 годзе гурт падаваў заяўку на ўдзел у «Басовішчы-2006» і на адборным этапе выйграў прыз глядацкіх сімпатыяў. Удзел у «Басовішчы» стаў першым выступам па-за межамі Беларусі, аднак адразу пасля фестывалю з гурта сышлі два чалавекі: клавішнік Аляксандр Галаўнёў і гітарыст Уладзімір Русецкі, які быў заснавальнікам калектыву з 2003 года. З былым клавішнікам была запісана песня «Ночка» для трыб’юту Сяргея Новіка-Пяюна, пасля чаго ён канчатковы выйшаў з творчага працэсу, аднак часам дапамагаў на выступах.

Пасля канцэрту «Vox Femina: Tribute to Flёur», які адбыўся 16 снежня 2006 года, на «ХАТА studio» распачаўся запіс дэбютнага альбома «РоСтры». Ягоны рэліз быў запланаваны на верасень 2007 года. Неўзабаве песні гурта трапілі ў ратацыю некалькіх беларускіх радыёстанцыяў. У 2007 годзе гурт стаў паўфіналістам расійскага музычнага конкурса MuseOn-2007.

У 2009 годзе «РоСтра» напісалі песню «Нехта» на словы беларускай паэткі Вікі Трэнас. Гэтая кампазіцыя зазначыла пераход гурта ад арт-року да плыні трып-хопу і даўнтэмпа. За зменай стылю неўзабаве паследавала і змена назвы гурта — «b\_side». Музыкі пракамэнтавалі такі крок наступным чынам: 

> На адным з апошніх канцэртаў насупраць сваёй назвы мы пабачылі стылістыку «фолк-рок», што канчаткова падштурхнула нас да змены назвы… Гэта не толькі адваротны бок вініла, але і эксперыментальны бок музыкі. b\_side — гэта працэс, які абмежаваны, напэўна, толькі космасам. Музыка знаходзіцца вышэй за ўсе межы, таму ў нашых трэках вы з лёгкасцю пачуеце, як беларускую і англійскую, так і арабскую ды іспанскую мовы.
> 
> 

У 2011 годзе гурт выдаў альбом «Smooth Season» у стылі трып-хоп, альбом атрымаў надзвычай станоўчыя адзнакі на партале Experty.by.

Дыскаграфія
-----------

* «Smooth Season» (альбом, DustedWax Kingdom, 2011)

### Удзел у зборніках

* *Жыць для Беларусі* (2006) — «Куфар»
* *Дні лятуць. Песьні з-за кратаў* (2007) — «Ночка»
* *Песьні свабоды-3* (2007) — «У вырай!»
* *Басовішча XVII* (2007) — «Ночка»
* *Янка Купала — 125 гадоў* (2007) — «У вырай!»

Склад
-----

* Анастасія Карпоўская — вакал
* Дзмітрый Ляшэвіч — клавішныя
* Эдуард Казлоў — гітара, клавішныя
* Яўген Леўкавец — бас-гітара
* Аляксандр Колтун — ударныя

Зноскі
------

1. ↑  Адваротны бок гурта Rostra  (бел.).  Тузін Гітоў (8 верасня 2010). Архівавана з першакрыніцы 8 студзеня 2011. Праверана 20 красавіка 2017.
2. ↑  *Аляксей Мінчонак*. «РоСтра»: «Мы не падобныя на іншыя гурты!»  (бел.)(недаступная спасылка).  Тузін Гітоў (17 ліпеня 2006). Архівавана з першакрыніцы 11 верасня 2018. Праверана 20 красавіка 2017.
3. ↑  Группа «РоСтра»! (руск.).   снежня 2006). Праверана 20 красавіка 2017.
4. ↑  РоСтра  (бел.).  Generation.by. Праверана 20 красавіка 2017.
5. ↑  Rostra: у пошуках новага  (бел.).  Тузін Гітоў (15 мая 2009). Архівавана з першакрыніцы 8 студзеня 2011. Праверана 20 красавіка 2017.
6. ↑  B\_Side "Smooth Season" (+аўдыё)  (бел.).  Experty.by (3 жніўня 2011). Праверана 20 красавіка 2017.

Спасылкі
--------

* Трип-хоп — он и в Беларуси трип-хоп! И это — B\_Side Архівавана 14 кастрычніка 2011. — інтэрв’ю і жывы выступ на партале TUT.BY

|  |  |
| --- | --- |
| ⚙️   Тэматычныя сайты | Discogs · MusicBrainz |